In My Life

**«In My Life»** er en sang skrevet av John Lennon, kreditert Lennon/McCartney, og utgitt på Beatles-albumet Rubber Soul fra 1965.

John Lennon vender i denne låta et introspektivt, nostalgisk blikk på oppveksten og ungdomsårene i Liverpool. Journalisten Kenneth Allsop spurte Lennon hvorfor hans sangtekster ikke gjorde bruk av de samme finurlige språkfigurene som i lyrikkbøkene hans. Oppmuntret av oppfordringen tok Lennon fatt med å skildre en busstur fra barndomshjemmet og inn til sentrum av Liverpool. Han startet med å ramse opp alle stoppestedene inkludert Penny Lane, men fant det lite brukbart, så han fant på noe mer sangbart isteden: «There are places I'll remember/ All my life though some have changed».

Han fortsatte med en vandring mellom ulike minner knyttet til dem som befolket disse stedene. Dermed ble det også formulert som en kjærlighetserklæring til alle som hadde bidratt til opplevelsene og erindringene. Den største er trolig ment som en hilsen til hans mor, Julia, som ifølge Lennon ble påkjørt og drept av en full politimann: «But of all these friends and lovers there is no one compares with you. In my life I'll love you more».

## En av John Lennons beste komposisjoner
Sangen er en av John Lennons første ballader, og han regnet den selv for å være sin tidligste fullverdige komposisjon. Låta har flott instrumentering og nydelige harmonier, og anses å være en av The Beatles' aller beste. Paul McCartney bidro til å forme sangharmoniene i strofene. Rockemagasinet Rolling Stone har kåret låta til en 23.-plass på listen over verdens beste sanger.

## 140. Studio Session (2:30-5:45 p.m.)
Etter at George Harrisons stemme til *[[If I Needed Someone]]* var double-tracked, og John Lennon og Paul McCartney hadde lagt på vokalharmonier, om ettermiddagen mandag 18. oktober 1965, satte The Beatles igang innspillingen av *In My Life*. I løpet av bare tre opptak satt sangen som den skulle. Lennon ba så produsenten George Martin om å legge på keyboard istedenfor den vanlige gitarsoloen. George Martin satte seg da ved Hammondorgelet og spilte slik han fikk beskjed om.

Orgelversjonen av «In My Life» ble innlemmet på CD-R samlingen *Entomology* i 1996, og fant derfra veien til bootlegalbumet «From Me To You». (Det florerer ellers en masse Beatlesbootlegs med akkurat den tittelen.)

## 143. Studio Session (10:30-11:30 a.m.)
Fredag 22. oktober 1965 satte George Martin seg ved pianoet og spilte keyboardpartiet til «In My Life» ut på bånd med halv hastighet. Når pianostemmen senere ble kjørt opp i normal hastighet lød det nærmest som om det var spilt på cembalo.

Låta ble mixet 25. og 26. oktober, hvorpå den ble satt inn som spor 11 på The Beatles-albumet *[[Rubber Soul]]* og i tillegg utgitt som del av en EP.

## Referanser


## Litteratur
*Geoff Emerick & Howard Massey: *Here, There and Everywhere: My Life Recording the Music of the Beatles*. Gotham. London 2007. ISBN 978-1-592-40269-4
*Mark Lewisohn: *The Beatles Recording Sessions*. New York 1988. ISBN 0-517-57066-1
*Ian MacDonald: *Revolution in the Head: The Beatles' Records and the Sixties* (andre utgave). London 2005. ISBN 1-844-13828-3
*John C. Winn: *Way Beyond Compare. The Beatles' Recorded Legacy*. Volume One, 1957-1965. Foreword by Mark Lewisohn. Three Rivers Press. New York 2008. ISBN 978-0-307-45157-6